১৯৯০ সালের শুরুতে ফ্রাঁসোয়াজের ঘনিষ্ঠ কয়েকজনের মৃত্যু হয়। প্রিয় ভাই জ্যাক, তাঁর বাবা, প্রিয় বন্ধু জ্যাক শাজো। সবচেয়ে বেদনাদায়ক ছিল প্রেমিকা পেগির মৃত্যু। তাঁদের যুগলজীবনের অবসানে সাগঁ নিজের নিয়ন্ত্রণ হারিয়ে ফেলেন। পেগির অনুপস্থিতিতে প্রবল আত্মশূন্যতায় স্তিমিত তাঁর উদ্দীপনা বিপন্নসত্তা। তত্ত্বাবধানের অভাবে বেহিসেবি অর্থব্যয়; ঋণ বাড়তে থাকে কোকেন ব্যবহারের কারণে। ক্ষতিগ্রস্ত হয়েছে তাঁর সৃজনশীলতা। প্রকাশকরা ধৈর্য হারিয়েছেন। আয়কর বিভাগ থেকে বকেয়া পরিশোধের নির্দেশ এলেও তিনি অপারগ ছিলেন। রাষ্ট্রপতি মিতেরাঁ ছিলেন সাগঁর বন্ধু এবং সাহিত্যানুরাগী। বকেয়া আয়কর পরিশোধের বিষয়টি তিনি বহুবার স্থগিত করেছেন। ছেলে দনির কথা – একজন লেখক এবং সংস্কৃতিমনা নারীর মূল্য তিনি বুঝতেন এবং তাই চোখ বন্ধ রেখেছিলেন।